JULIJSKI DRUŠTVENI POHOD 2024

V sredo, 10. 7. 2024 je pohodniška sekcija Društva upokojencev Prečna izvedla mesečni društveni pohod z druženjem, do Lovske koče LD Novo mesto. Pohodniki smo se zbrali pred Krajevnim domom v Prečni in se z lastnimi prevozi odpeljali na izhodišče, ki je bilo tokrat pri Lipah na Brezovi Rebri. Kljub napovedani visoki dnevni vročini, se je na izhodišču zbralo 21 vzstrajnih pohodnic in pohodnikov. Iz Brezove Rebri smo se preko Velikega Lipovca, po lipovški stezi, mimo Furmanske koče, podali v smeri Lovske koče. Po dveh urah prijetne hoje po gozdni senci smo prišli na cilj našega pohoda. Delovna skupina, ki so jo sestavljali: Marjan, Cirila, Drago in Draga, nas je pričakala in postregla z dobrotami iz žara in ohlajeno pijačo. V lepo urejeni dvoranici se nam je pridružilo 18 članic in članov, ki se iz različnih vzrokov pohoda niso mogli udeležiti peš. So pa s svojo prisotnostjo prispevali, da smo se imeli zabavno in lepo.

Po dveh urah počitka in sproščenega druženja je pred Lovskim domom sledilo skupinsko fotografiranje. Pozdravila in nagovorila sta nas predsednik DU Prečna Drago Sikošek in vodja pohoda Rudi Vidmar. Prisotnim sta se zahvalila za dokaj dobro udeležbo na pohodu in samem družabnem srečanju, delovni skupini pa za odlično pripravljeno zakusko in postrežbo.

Na izhodišče smo se vračali preko Polževega hriba in se spotoma ustavili na domačiji naše pohodnice Milene, ki nas je postregla s primerno ohlajeno pijačo.

Hvaležni predstavnikom Lovske družine Novo mesto, ki so nam ponovno omogočili, da smo se lahko odpočili in družili v njihovih prostorih, smo zaključili s tokratnim, že tradicionalnim julijskim pohodom.

Ivan Dežan